የአሜሪካ መንግሥት ለኢትዮጵያ አየር ኃይል ሔርኩለስ አውሮፕላን ለገሰ
የአሜሪካ መንግሥት ሲ130 ኢ የተሰኘ ግዙፍ ወታደራዊ የትራንስፖርት አውሮፕላን በስጦታ ለኢትዮጵያ አየር ኃይል መስጠቱ ታወቀ፡፡ታማኝ የዜና ምንጮች ለሪፖርተር እንደገለጹት፣ ንብረትነቱ የአሜሪካ አየር ኃይል የነበረውን ሔርኩላስ አውሮፕላን የኢትዮጵያ አየር ኃይል በቅርቡ የተረከበ ሲሆን፣ አውሮፕላኑ ቢሾፍቱ በሚገኘው የአየር ኃይል ዋና ጣቢያ 15ኛ ስኳድሮን በማገልገል ላይ ይገኛል፡፡አዲስ አበባ የሚገኘው የአሜሪካ ኤምባሲ የአሜሪካ መንግሥት ሔርኩለስ አውሮፕላኑን ለኢትዮጵያ አየር ኃይል መለገሱን አረጋግጧል፡፡ ኤምባሲው ለሪፖርተር በጽሑፍ በሰጠው ምላሽ፣ አውሮፕላኑ በዋነኛነት ኢትዮጵያ በአፍሪካ ኅብረትና በተባበሩት መንግሥታት ድርጅት (ተመድ) ሰላም የማስከበር ተልዕኮዎች ሠራዊትና መሣሪያዎች ለማጓጓዝ እንደሚያገለግል ገልጿል፡፡ ዕርዳታው የናቪጌሽንና የጥገና ሥልጠናዎችን እንደሚያካትት ለመረዳት ተችሏል፡፡የአሜሪካ መንግሥት በ1990 ዓ.ም. ለኢትዮጵያ አየር ኃይል አራት፣ ለኤርትራ ሁለት ሲ130 ሔርኩለስ አውሮፕላኖች ለመለገስ ቃል ገብቶ ነበር፡፡ ይሁን እንጂ የመጀመሪያዎቹ ሁለት አውሮፕላኖች ወደ ኢትዮጵያ ከመጡ በኋላ የኢትዮ ኤርትራ ጦርነት በመጀመሩ፣ የአሜሪካ መንግሥት ቃሉን አጥፎ የተቀሩትን ሁለት ሔርኩለሶች መከልከሉ ይታወሳል፡፡በነሐሴ 2006 ዓ.ም. አንደኛው ሲ130 ሔርኩላስ አውሮፕላን አደጋ ደርሶበት ከአገልግሎት ውጪ በመሆኑ አሜሪካ ያንን ለመተካት መስማማቷን ምንጮች ተናግረዋል፡፡ በተመሳሳይ ወቅት የኢትዮጵያ አየር ኃይል አንቶኖቭ 12 አውሮፕላን ከድሬዳዋ ወደ ሞቃዲሾ በመብረር ሞቃዲሾ ኤርፖርት ደርሶ በማረፍ ላይ ሳለ፣ በደረሰበት አደጋ ጋይቶ ሙሉ በሙሉ ከጥቅም ውጪ መሆኑ አይዘጋም፡፡በቅርቡ የመጣው ሔርኩለስ በአደጋ የታጡትን አውሮፕላኖች ይተካል ተብሎ ይታመናል፡፡ የኢትዮጵያ አየር ኃይል እ.ኤ.አ. በ1929 በአልጋ ወራሽ ተፈሪ መኰንን የተመሠረተ ሲሆን፣ በወቅቱ አልጋወራሹ ሁለት የፈረንሳይ አብራሪዎችን በመቅጠር አራት ፈረንሳይ ሠራሽ አውሮፕላኖችን ገዝተው ሥራ አስጀምረዋል፡፡በአሁኑ ወቅት አየር ኃይሉ እንደ ሱኮይ 27 እና 25 ዘመናዊ ተዋጊ ጄቶችና ሚ35 ተዋጊ ሔሊኮፕተሮች ባለቤት ነው፡፡  